**מדוע השיניים חשובות לנו?**

**⏴ במבט חדש לכיתה ב**

**היקף יחידת הלימוד:** 2 - 3 שיעורים

**עמודים:** 158 -167

**מטרות**

* התלמידים יסבירו את תפקוד השיניים בזמן האכילה.
* התלמידים יסבירו את תפקוד השיניים בזמן דיבור.
* התלמידים יסבירו שמראה הפנים מושפע מקיומן של השיניים.
* התלמידים יסבירו את חשיבות השיניים לבני האדם: לאכילה, לדיבור, למראה הפנים.

מהלך הפעילות בעמודים הבאים...

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה** | * קוראים את קטע הפתיחה **מעטפה הגיעה**, עמוד 158. * עורכים דיון במליאה בעקבות קריאת הקטע לצורך העלאת ידע קודם  באמצעות שאלות כגון: * מהו תוכן הקטע? * אילו הוזמנתם לחידון, מה לדעתכם צריך לדעת על השיניים? * אילו נושאים יהיו בחידון? * אילו שאלות תהיינה בחידון? * אילו סוגי שיניים אתם מכירים? * מהם תפקודי השיניים? * מדוע השיניים חשובות?   ההזמנה לחידון נועדה לגרות את התלמידים להתחיל לחקור יחד עם הדמויות, שי ושני, את מבנה השיניים ואת חשיבותן. חשוב להדגיש שדו השיח בין שי ושני מלווה את התפתחות הלמידה בנושא זה במטרה להביא את התלמידים למודעות על התפיסות חלופיות שלהם בהקשר לנושאים הנלמדים ולעמדות שלהם ביחס לאימוץ התנהגות מקדמת בריאות. מומלץ להשתמש בסיטואציה המוצגת (הזמנה לחידון) להבניית מיומנויות של שאילת שאלות וכן לבירור ידע קודם של התלמידים.  יחידת לימוד זו עוסקת בתפקודי השיניים ואת החשיבות הרבה שלהן בפעולות האכילה והדיבור. |
| **התנסות 1** | * קוראים את קטע הפתיחה , עמוד 160. * מבצעים את המשימה **לאכול** **בלי שיניים** בתבנית **חוקרים ומגלים** , עמודים 162-161.   המשימה נועדה להבנות ידע על תפקיד השיניים באכילת מזון. בפתיחת הפעילות התלמידים מתבקשים לשער אילו סוגי מזון יצליחו לאכול ללא שיניים. את ההשערות יוכלו לבדוק באמצעות תצפית באכילת סוגי המזון השונים עם ובלי שיניים. את התוצאות התלמידים מתבקשים לארגן בטבלה ולהסיק מסקנות בעקבות ההתנסות.  יש לשים לב לכללי זהירות הבאים: אין הכוונה להתנסות באכילה ( בבליעה) של תפוח עץ וגזר חתוכים, אלא להתנסות באכילה של תפוח עץ וגזר שלמים. כמובן שהדבר בלתי אפשרי כי השיניים משמשות לחיתוך התפוח והגזר לחתיכות קטנות בטרם עיבודם בפה בעזרת השיניים.  לאחר ההתנסות חשוב לערוך דיון על תפקידי השיניים בהקשר לאכילה: חיתוך, ריסוק וטחינה של המזון כהכנה לקליטתו בגוף, ועל הרגשתם בעת האכילה. |
| **המשגה 1** | * עונים על שאלות 1-4 בתבנית אל המחברת , עמוד 162. * עונים על השאלות בתבנית **חושבים מדע** , עמוד 162.   התבנית נועדה לעורר את מודעותם של התלמידים לחשיבה המדעית שהופעלה בחקירה שערכו. באמצעות השאלות מסבים את תשומת לבם למטרת הבדיקה (בדיקת ההשערות שהעלינו) וכן לעובדה שבבדיקה מדעית חשוב לבדוק כמה סוגי מזון כדי להגיע לתוצאות מהימנות.  **שימו לב**: המשימה מזמנת התנסות במיומנויות של חקר מדעי: 1) העלאת השערות - מה אנחנו חושבים? השערה מדעית בניגוד לניחוש מבוססת על העובדות והן ניתנות לבדיקה. לכן, כדי לפתח את מיומנויות העלאת ההשערות חשוב לשאול את התלמידים שאלות כגון: מדוע אתם משערים כך? 2) רישום תוצאות - מה גילינו? מה אנחנו רואים או חשים? בתוצאות רושמים את העובדות שהתגלו מבלי לפרש אותן. 3) רישום מסקנות - מה למדנו? בניגוד לתוצאות שהן עובדות, המסקנות הן תוצר של עיבוד מידע - מה למדנו מהתוצאות?  שימו לב: חשוב לקשור את התובנות שנרכשו במשימה זו למאפיין החיים הזנה . |
| **התנסות 2** | * מבצעים את המשימה **לדבר** **בלי שיניים** בתבנית **חוקרים ומגלים** , עמוד 163 עונים על שאלות 1 -4.   המשימה נועדה להבנות ידע על תפקיד השיניים בזמן דיבור ומעלה למודעות את העובדה שאי אפשר (או קשה) להגות עיצורים מסוימים מבלי להשתמש בשיניים.  שימו לב: חשוב לקשור את התובנות שנרכשו במשימה זו למאפיין החיים יוצרים תקשורת**.** |
| **המשגה 2** | * עונים על שאלה 5 בעמוד 163. |
| **התנסות 3** | * מבצעים את המשימה **מראה הפנים** **בלי שיניים**, עמוד 164.   המשימה עוסקת בהשפעת השיניים על מראה הפנים. הרעיון במשימה זו היא להדגיש שמצב השיניים בפה (ישרות או בולטות, שלמות או פגומות, שיניים חסרות או פה מלא בשיניים) משפיע על המראה. |
| **המשגה 1 -3** | * קוראים את קטע המידע **בלי שיניים אי אפשר**, בעמודים 166-165 ועונים על שאלות .   קטע המידע נועד לביצוע תהליכי המשגה על שלושת התפקודים של השיניים שבהם עסקו שלוש המשימות. |
| **יישום** | * מבצעים את המשימה המתוקשבת [מכירים את השיניים](http://ofek.cet.ac.il/ab/science/kesem/game.aspx?game=teeth), אתר אופק למדע וטכנולוגיה, מטח. * עונים על שאלה 3 בתבנית **במבט חוזר**, עמוד 187. |
| **סיכום ורפלקציה** | * מה היה קורה אילו לא היו לנו שיניים? * על אילו תפקידים של השיניים למדתם? * מה למדתי בשיעור? * מה התחדש לי בשיעור? * כיצד למדנו ומה אהבתי בשיעור? |